Na temelju članka 30. Statuta Gradskog kazališta mladih, a na prijedlog Ravnatelja, Kazališno vijeće Gradskog kazališta mladih na svojoj 17. sjednici održanoj 11. srpnja 2019. donosi

**PRAVILNIK**

**O KORIŠTENJU PROSTORA GRADSKOG KAZALIŠTA MLADIH UZ NAKNADU**

**OPĆE ODREDBE**

Članak 1.

 Ovim se pravilnikom uređuju uvjeti i način povremenog korištenja uz naknadu dvorana Gradskog kazališta mladih na adresi Split, Trg Republike 1.

Članak 2.

Prostori iz čl. 1. Pravilnika mogu se ustupati na korištenje pravnim i fizičkim osobama uz uvjet da način i svrha korištenja prostora ne ometaju redovan rad i djelatnost Gradskog kazališta mladih (u nastavku: Kazalište) i da ne štete ugledu i dostojanstvu Kazališta.

Članak 3.

Poslovnim prostorom smatra se jedna ili više prostorija namijenjenih obavljanju poslovne djelatnosti Kazališta, koje imaju zaseban glavni ulaz.

Poslovnim prostorom u smislu ovog Pravilnika smatraju se:
      - dvorana Teatrina i

* Baletna dvorana.

Članak 4.

U svrhu utvrđivanja visine zakupnine, određuje se prostorni obuhvat vezan uz uslugu korištenja.

**Prostor Teatrina** obuhvaća atrij, gledalište, pozornicu, sanitarni prostor i garderobu.

**Prostor Baletne dvorane**obuhvaća dvoranu lijevo od ulaza u prostor Uprave Kazališta sa prostorom za presvlačenje, te sanitarnim prostorom.

Članak 5.

 Poslovnim prostorima Kazališta upravlja Ravnatelj na način propisan ovim pravilnikom.

**TRAJANJE USLUGE USTUPANJA PROSTORA**

Članak 6.

Poslovni prostor može se dati na korištenje na određeno vrijeme, fizičkim i pravnim osobama, u trajanju od najmanje dva sata do najdužeg vremena - cjelodnevnog korištenja.

U ukupno vrijeme trajanja usluge korištenja prostora uključeno je vrijeme od otvaranja prostora zbog unosa opreme ili za potrebe proba, sve do oslobađanja prostora od osoba i stvari.

 **UGOVARANJE KORIŠTENJA**

Članak 7.

Poslovni prostor daje se na korištenje putem upita zainteresiranih pravnih ili fizičkih osoba.

Uvjeti korištenja prostora i međusobne obaveze određuju se pojedinačno ugovorom o korištenju dvorane Teatrina i/ili Baletne dvorane.

**PRAVA I OBVEZE UGOVORNIH STRANA**

Članak 8.

Ugovor o korištenju sadrži:

- podatke o ugovornim stranama (naziv, adresa, OIB, ime osobe ovlaštene za zastupanje)

- podatke o poslovnom prostoru

- aktivnosti koja će se obavljati u poslovnom prostoru

- odredbe o korištenju tehničke potpore

- odredbu o obvezi korisnika usluge o regulaciji autorskih prava sa ZAMP-om

- vrijeme korištenja

- iznos i rokove plaćanja usluge

- odredbu o načinu raskida ugovora.

Članak 9.

Iznosi za korištenje prostora, s obzirom na predviđenu svrhu usluge korištenja i vrijeme potrebno za realizaciju, uz korištenje osnovne tehničke podrške:

* manji programi (tribine, predavanja, promocije i sl.) – do dva

sata......................................**2.000,00 kn**

* kazališne predstave i ostali oblici scenskih izvedbi

do dva sata..........................**2.000,00 kn**

do četiri sata........................**3.000,00 kn**

do osam sati.........................**4.000,00 kn**

cjelodnevni najam................**5.000,00 kn**

* ostale vrste zakupa (snimanja, audicije, modne revije i sl., bez uporabe tehničke

podrške)...............................**4.000,00 kn**

Osnovna tehnička podrška za dvoranu Teatrina podrazumijeva: kazališnu rasvjetu (6x500W), kazališni razglas, video projektor, projekcijsko platno, analogni mikser tona, audio CD/mp3 player, računalo (Windows, PPT), jedan mikrofon bežični ili jedan žični sa stalkom, do tri stola i do deset stolica na pozornici, dvije hostese.

Složeniji oblici tehničke podrške, odnosno dodatne usluge dogovaraju se posebno te cijenu korištenja utvrđuje ravnatelj za svaki pojedinačni slučaj.

Ostali oblici korištenja prostora dogovaraju se prema uvjetima iz gornjih stavki.

Članak 10.

U iznimnim slučajevima, ravnatelj može prostor ustupiti uz naknadu nižu od minimuma određenog člankom 9., odnosno bez naknade, uz pisano obrazloženje svoje odluke, odnosno umjetnički, društveno ili poslovno značajnih ciljeva koji se održavanjem navedenog programa ostvaruju.

Neplaćanje naknade za korištenje dvorane ne isključuje obvezu naknade drugih troškova, ako su takvi nastali korištenjem ili su nužni (npr. dodatni rad radnika Kazališta, naknada eventualnih šteta zbog oštećenja prostora ili opreme i sl.).

Članak 11.

Ravnatelj mora bez ugovaranja i plaćanja naknade, ustupiti prostor prema procjeni i pisanom zahtjevu Grada Splita na privremeno korištenje korisnicima kojima to odobri Grad Split, i to za svrhe iz čl.9., u skladu s čl.6. ovog pravilnika.

Članak 12.

Ravnatelj Kazališta može posebno dogovarati uvjete suradnje s onim partnerima koji više puta u godini surađuju s Kazalištem.

Članak 13.

Korištenje prostora neće se odobriti korisniku koji:

* nije ispunio obveze iz ranijeg ugovora o korištenju prostora
* čiji program ne zadovoljava programske i estetske kriterije te koji se ne uklapa u kulturni status i ugled Kazališta, o čemu ravnatelj ima pravo diskrecijske ocjene.

Ovaj pravilnik stupa na snagu osmog dana od dana objave na oglasnoj ploči Kazališta. Stupanjem na snagu ovog pravilnika prestaje važiti Odluka o ustupanju i korištenju prostora Gradskog kazališta mladih uz naknadu Klasa: 612-03/15-01/46, Urbroj: 2181-110-01-00/2 od 28. travnja 2015. godine.

Klasa: 612-03/19-01/

Urbroj: 2181-110-01-00/1

Split, 11. srpnja 2019.

 Predsjednik Kazališnog vijeća:

Zdeslav Benzon, dr.med.

Da je Pravilnik **o** korištenju prostora Gradskog kazališta mladih uz naknadu objavljen na oglasnoj ploči Kazališta \_\_\_\_\_\_\_\_\_\_\_\_\_\_\_\_\_\_\_\_\_\_\_ te da je stupio na snagu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, svojim potpisom potvrđuje

Ivo Perkušić, ravnatelj